b'\n_START_ARTICLE_\nLengvasis l\xc4\x97ktuvne\xc5\xa1is\n_START_PARAGRAPH_\nLengvasis l\xc4\x97ktuvne\xc5\xa1is (angl. light aircraft carrier)\xc2\xa0\xe2\x80\x93 l\xc4\x97ktuvne\xc5\xa1is, ma\xc5\xbeesnis u\xc5\xbe standartin\xc4\xaf karinio laivyno l\xc4\x97ktuvne\xc5\xa1\xc4\xaf ir turintis nuo 1/3 iki 2/3 ma\xc5\xbeiau l\xc4\x97ktuv\xc5\xb3. \xc5\xa0io laiv\xc5\xb3 tipo apibr\xc4\x97\xc5\xbeimas priklauso nuo valstyb\xc4\x97s.\n_START_SECTION_\nIstorija\n_START_PARAGRAPH_\nAntrojo pasaulinio karo metais JAV pastat\xc4\x97 nema\xc5\xbeai lengv\xc5\xb3j\xc5\xb3 l\xc4\x97ktuvne\xc5\xa1i\xc5\xb3 ant kreiseri\xc5\xb3 korpus\xc5\xb3. Pvz., Independence klas\xc4\x97s lengvieji l\xc4\x97ktuvne\xc5\xa1iai buvo statomi perdirbant lengvuosius Cleveland klas\xc4\x97s kreiserius, ta\xc4\x8diau jie buvo prasti l\xc4\x97ktuvne\xc5\xa1iai, nes j\xc5\xb3 pakilimo deniai buvo siauri ir trumpi. Su lengvaisiais l\xc4\x97ktuvne\xc5\xa1iais kaip plaukiojantys aerodromai s\xc4\x97kmingai konkuravo eskortiniai l\xc4\x97ktuvne\xc5\xa1iai. Vienintelis lengv\xc5\xb3j\xc5\xb3 l\xc4\x97ktuvne\xc5\xa1i\xc5\xb3 prana\xc5\xa1umas buvo didelis greitis, leid\xc4\x99s jiems plaukti tuo pa\xc4\x8diu grei\xc4\x8diu kaip ir kiti pagrindiniai koviniai laivai (eskortiniai l\xc4\x97ktuvne\xc5\xa1iai buvo gerokai l\xc4\x97tesni)._NEWLINE_Lengvieji Independence klas\xc4\x97s l\xc4\x97ktuvne\xc5\xa1iai buvo labai reikalingi karo prad\xc5\xbeioje, kai Ramiajame vandenyne buvo lik\xc4\x99 tik \xe2\x80\x9eEnterprise\xe2\x80\x9c ir \xe2\x80\x9eSaratoga\xe2\x80\x9c, o Atlante\xc2\xa0\xe2\x80\x93 tik \xe2\x80\x9eRanger\xe2\x80\x9c laivyno l\xc4\x97ktuvne\xc5\xa1iai. Karui einant \xc4\xaf pabaig\xc4\x85 buvo suprojektuoti Saipan klas\xc4\x97s lengvieji l\xc4\x97ktuvne\xc5\xa1iai. Jau karui pasibaigus buvo pastatyti du tokie l\xc4\x97ktuvne\xc5\xa1iai (\xe2\x80\x9eSaipan\xe2\x80\x9c ir \xe2\x80\x9eWright\xe2\x80\x9c). Kaip l\xc4\x97ktuvne\xc5\xa1iai jiedu buvo naudoti neilgai ir juos perdar\xc4\x97 \xc4\xaf vadovavimo ir ry\xc5\xa1i\xc5\xb3 laivus._NEWLINE_Po Antrojo pasaulinio karo D. Britanijos Karali\xc5\xa1kasis karinis laivynas naudojo nema\xc5\xbeai lengv\xc5\xb3j\xc5\xb3 l\xc4\x97ktuvne\xc5\xa1i\xc5\xb3, kuri\xc5\xb3 projektai buvo dar karo laik\xc5\xb3. Keli brit\xc5\xb3 statybos lengvieji l\xc4\x97ktuvne\xc5\xa1iai (Colossus ir Majestic klasi\xc5\xb3) buvo parduoti Argentinai, Australijai, Brazilijai, Kanadai, Indijai ir Nyderlandams.'